Stelian Ion, USR: Nu susținem un guvern PNL dacă nu va susține alegeri anticipate și alegeri locale în două tururi

Stelian Ion, liderul deputaților USR, a declarat, vineri seară, la Digi24, că USR nu va susține un guvern liberal dacă PNL nu va face alegeri anticipate și dacă alegerile locale în două tururi nu vor reprezenta o prioritate zero pentru noul Executiv: ”Am mai spus că nu susținem un guvern care nu va propune alegeri anticipate (…). Am văzut că PNL propune alegeri locale în două tururi, dar abia pe ultimele locuri în prioritățile lor”, a declarat Stelian Ion, deputat USR.

”Nu vom da un cec în alb. Nu cred că e o surpriză pentru nimeni. Dacă și președintele Iohannis, și colegii PNL au ajuns la această concluzie (că alegerile anticipate sunt soluția cea mai bună, n.red.)… Noi am mers astăzi la Cotroceni cu un draft de acord pe care a trebuit să-l semnăm (…). Noi vrem să demonstrăm că lucrurile sunt posibile”, a mai spus Stelian Ion, liderul deputaților USR.

”Ar trebui să fie un guvern votat acum cu un mandat foarte precis, să facă niște lucruri într-un timp foarte precis, alegeri în două tururi până la sfârșitul anului”, a mai spus deputatul USR Stelian Ion, vineri seară, la Digi24.